[{"text_idx": "#000000", "text": "Llafur: dwy drefn posib o ethol arweinydd"}, {"text_idx": "#000001", "text": "Disgrifiad o\u2019r llun, Vaughan Gething (ch.) a Mark Drakeford (dd.) yw'r unig ddau ymgeisydd i sicrhau digon o enwebiadau ar hyn o bryd"}, {"text_idx": "#000002", "text": "Mae'r Blaid Lafur yn ystyried dwy ffordd wahanol o ethol arweinydd nesaf y blaid yng Nghymru."}, {"text_idx": "#000003", "text": "Yn o\u0302l y corff sy'n rheoli'r blaid yng Nghymru byddan nhw unai'n rhoi pleidlais gyfartal i bob aelod neu'n ethol arweinydd drwy ffurf ddiwygiedig o'r coleg etholiadol presennol."}, {"text_idx": "#000004", "text": "Cafodd y system pleidlais gyfartal ei defnyddio i ethol Jeremy Corbyn, ond mae Llafur Cymru'n dal i ddefnyddio trefn y coleg etholiadol."}, {"text_idx": "#000006", "text": "Roedd y cynigion o flaen y corff rheoli ddydd Sadwrn yn deillio o adroddiad gan y cyn aelod seneddol dros Dorfaen, Arglwydd Paul Murphy AS."}, {"text_idx": "#000007", "text": "Trafod dull o ddewis arweinydd Llafur"}, {"text_idx": "#000008", "text": "Daw'r etholiad yn yr hydref wedi i Carwyn Jones gyhoeddi y byddai'n camu o'r neilltu ar ddiwedd y flwyddyn."}, {"text_idx": "#000009", "text": "Dau ymgeisydd sydd wedi sicrhau digon o gefnogaeth i fod ar y papur pleidleisio, sef Mark Drakeford a Vaughan Gething."}, {"text_idx": "#000011", "text": "Mae cynigion tebyg eisoes wedi cael eu cyflwyno gan undebau Unsain a'r GMB."}, {"text_idx": "#000012", "text": "Disgrifiad o\u2019r llun, Jeremy Corbyn oedd arweinydd cyntaf y blaid Lafur i gael ei ethol drwy'r drefn newydd o un bleidlais i bob aelod"}, {"text_idx": "#000013", "text": "Ar hyn o bryd mae'r coleg wedi ei rannu'n dair rhan gyfartal, gydag aelodau cyffredin, aelodau undebau a gwleidyddion etholedig yn gyfrifol am dreuan yr un o'r bleidlais."}, {"text_idx": "#000014", "text": "Dywedodd Darren Williams, aelod o'r corff rheoli: \"Rydyn ni'n falch fod y penderfyniad wedi cael ei wneud i roi'r ddau gynnig a gafodd eu trafod yn adroddiad Arglwydd Murphy o flaen y gynhadledd arbennig wythnos nesaf, a bod y gynhadledd yn gyfrifol am y penderfyniad pwysig.\""}, {"text_idx": "#000015", "text": "Fe ychwanegodd fod y corff rheoli wedi ffafrio'r syniad o ddiwygio'r coleg etholiadol, ond bod gan bobl yn y gynhadledd yr hawl i ystyried y ddwy ffordd wythnos nesaf."}, {"text_idx": "#000020", "text": "\u2018Dwi\u2019n byw efo\u2019r Aussies \u2013 felly dwi isio ennill!\u2019"}, {"text_idx": "#000022", "text": "Ras drwy Kenya yn 'ehangu bywyd'"}]